Id-Deputat Prim Ministru u Ministru tas-Saħħa Chris Fearne saħaq li m’hemmx lok għal allarm hekk kif il-pajjiż jinsab armat u lest biex jissielet il-Coronavirus. F’attività politika fir-Rabat Dr Fearne irringrazzja lil ħaddiema fis-settur tas-saħħa li qed jagħtu servizz qawwi u b’saħħtu fid-dawl tal-imxija tal-Covid19. Qal li l-awtoritajiet ilhom żmien lesti biex jirreaġixxu għall-każ ta’ Coronavirus. Saħaq li f’dan l-aspett kollox miexi fuq ir-rubini, hekk kif waqt li ħafna pajjiżi inħasdu bl-ewwel każijiet, Malta kienet preparata. Dr Fearne żied jgħid li jekk il-virus ikompli jinfirex il-pajjiż se jkun lest bħal ma kien ippreparat għall-ewwel każ. Qal li f’Mater Dei hemm 18-il kamra ta’ iżolament f’Mater Dei, inkluż ġewwa l-emerġenza u l-ITU. Apparti minn hekk qal li 72 sodda oħra f’żewġ sptarijiet separati inkluż fl-Isptar Boffa. Dan waqt li sa jumejn oħra se tkun lesta binja biex isir l-ittestjar tal-coronavirus. Żied jgħid li sa’ issa irċevew eluf ta’ telefonati fuq il-helpline u li n-nies li jżuru ċentru tas-saħħa se jkunu eżaminati mad-daħla għall-virus. Fl-istess attività il-Prim Ministru Robert Abela qal li dalgħodu irċieva aħbarjiet li t-tifla li rriżultat fil-pożittiv għall-Coronavirus, u l-ġenituri tagħha, jinsabu fi stat ta’ saħħa tajjeb.